Hondjie, eienaar ná 12 jaar herenigDutchess is na 12 jaar gevind. (Foto: Verskaf) ŉ Miniatuur foksterriër en haar baas is ná 12 jaar en oor 1 600 km met mekaar herenig, te danke aan ŉ mikroskyfie. In 2007, het Katheryn Strang, wat in Orlando, in die Amerikaanse deelstaat Florida gewoon het, se hondjie Dutchess uit haar huis geglip en nie teruggekeer nie. Strang, wat onverpoos na die brakkie gesoek het, het oral plakkate oor die vermisde hondjie opgesit en het elke dag na haar plaaslike troeteldierskut gery, met die hoop om Dutchess te vind. ŉ Man het verlede week in die Pittsburgh-omgewing, in Pennsylvania, ŉ bibberende, honger en verwaarloosde hondjie onder sy skuur gevind en het haar na die plaaslike Human Animal Rescue (HAR)- skut vir troeteldiere geneem. Hier het ŉ skandering van Dutchess se mikroskyfie haar aan Strang gekoppel, wat intussen na Boca Raton, Florida, verhuis het. Strang sê sy het elke jaar die $15 fooi vir die mikroskyfie betaal, met die hoop dat haar hondekind eendag na haar sou terugkeer. Strang het gehuil toe sy haar geliefde hond weer vir die eerste keer kon vashou. “Dutchess. Hallo my baba, ek het jou gemis. Jou gesig is al so wit,” sê ŉ emosionele Strang in ŉ video wat HAR se werknemers gemaak het. HAR het dié video van die blye hereniging op sy Facebook blad geplaas. “Dit is hoekom ons doen wat ons doen,” het die inskrywing gelui. Strang het intussen twee miniatuur foksterriërs aangeneem nadat Dutchess verdwyn het. “Sy het drie hondesussies en ŉ kat-boetie by die huis, maar sy het die liefde, wat ek vir dié honderas het, begin.” Strang het ook kort ná Dutchess se verdwyning ŉ miniatuur foksterriër by die skut waar sy gereeld na haar gaan soek het aangeneem. Dié hondjie het egter nie lank daarna nie aan hondesiekte gevrek. “My hart was gebreek, om twee honde in so ŉ kort tydperk te moes verloor. Ek het intussen opgegee om na Dutchess te soek.” Sy sê dat dié honde gewoonlik so 19 jaar oud word en dat sy hoop om Dutchess nog ŉ paar jaar te geniet. Hoe Dutchess die hele pad in Pittsburgh opgeëindig het, weet niemand. “Waar was jy?” het Strang gevra. Strang het die 1 600 km na Pittsburgh afgelê om Dutchess te gaan haal. Reunited! WATCH LIVE: After being lost for 12 years, Dutchess is finally meeting her owner again! Posted by Humane Animal Rescue on Friday, October 11, 2019